চাঁদার নামে তোলাবাজি! শমীক ঘনিষ্ঠ বিজেপি নেতার ভিডিও ভাইরাল

ওয়েব ডেস্ক: দুর্গাপুজোর (Durga Puja) চাঁদার নামে তোলাবাজির অভিযোগ। অভিযুক্ত বিজেপি (BJP) নেতা ধর্মেন্দ্র রায় (Dharmendra Roy)। বিজেপি রাজ্য সভাপতি শমীক ভট্টাচার্যের (Samik Bhattacharya) ঘনিষ্ঠ এই ধর্মেন্দ্র। অভিযোগ, মদ্যপ অবস্থায় এক লরি চালককে হুমকিও দিয়েছেন তিনি। সমাজমাধ্যমে ভাইরাল হয়েছে সেই ভিডিও (Viral Video)। শাসক তৃণমূল বলছে, এ ধরনের ঘটনা কোনওভাবেই বরদাস্ত হবে না। অন্যদিকে অভিযোগ প্রমাণিত হলে পদক্ষেপের আশ্বাস দিলেও এহেন আচরণে মুখ পুড়ছে বিজেপির।

কামারহাটি পুরসভার ২৯ নম্বর টেক্সম্যাকো এলাকার ঘটনা। অভিযোগ, মদ্যপ অবস্থায় এক লরিচালককে হুমকি দেন বিজেপি নেতা ধর্মেন্দ্র রায়। প্রকাশ্যে এসেছে সেই মুহূর্তের ক্যামেরাবন্দী হওয়া ছবি। যেখানে লরি চালককে হুমকি দিতে দেখা যায় ওই বিজেপি নেতাকে।

আরও পড়ুন: কান ধরে উঠবোস করছেন তৃণমূল কাউন্সিলর! হঠাৎ কী হল?

ধর্মেন্দ্র রায় বিজেপি রাজ্য সভাপতি শমীক ভট্টাচার্যের ঘনিষ্ঠ বলে পরিচিত। ২০২২ সালের পুরসভা নির্বাচনে কামারহাটি ২৯ নম্বর ওয়ার্ডের বিজেপির প্রার্থী হয়েছিলেন এই ধর্মেন্দ্র রায়। যদি ঘটনা সত্যি হয় তাহলে দল যথাযথ ব্যবস্থা নেবে। জানিয়েছেন দমদম সাংগঠনিক বিজেপি জেলা সভাপতি চন্ডীচরণ রায়।

অপরদিকে কামারহাটি পুরসভার পুরপ্রধান গোপাল সাহা বলেন, বিজেপি নেতার এই ধরনের তোলাবাজির ঘটনা কোনওভাবে বরদাস্ত করবে না তৃণমূল কংগ্রেস।

বিজেপি নেতার এই ধরণের আচরণে মুখ পুড়ছে বিজেপির। ক্রমেই বাড়ছে রাজনৈতিক চাপানউতোর। এখন দেখার, এই অভিযোগ তদন্তের পর কোন পথে এগোয় রাজনৈতিক সমীকরণ? অভিযোগ প্রমাণিত হলে দলের তরফে কোনও কঠোর পদক্ষেপ নেওয়া হয় কিনা।